Решение на Съда (четвърти състав) от 11 юли 2024 г. (преюдициално запитване от Bundesfinanzhof — Германия) — Finanzamt T/S
(Дело C-184/231, Finanzamt T II)
(Преюдициално запитване — Обща система на данъка върху добавената стойност (ДДС) — Шеста директива 77/388/ЕИО — Член 2, точка 1 — Член 4, параграф 4, втора алинея — Данъчнозадължени лица — Възможност за държавите членки да разглеждат като едно данъчнозадължено лице и общо да облагат с ДДС група от свързани лица, които, макар и юридически независими, са тясно обвързани едно с друго с финансови, икономически и организационни връзки — Доставки между членовете на група от свързани лица, която се облага общо с ДДС — Данъчно облагане на такива доставки — Получател по доставки, който няма право на приспадане на ДДС — Риск от данъчни загуби)
Език на производството: немски
Запитваща юрисдикция
Bundesfinanzhof
Страни в главното производство
Жалбоподател: Finanzamt T
Ответник: S
Диспозитив
Член 2, точка 1 и член 4, параграф 4, втора алинея от Шеста директива 77/388/ЕИО на Съвета от 17 май 1977 година относно хармонизиране на законодателствата на държавите членки относно данъците върху оборота — обща система на данъка върху добавената стойност: единна данъчна основа,
трябва да се тълкуват в смисъл, че
възмездните доставки между членове на група, състояща се от свързани лица, които, макар и юридически независими, са тясно обвързани едно с друго с финансови, икономически и организационни връзки, и определена от държава членка за едно данъчнозадължено лице, не подлежат на облагане с данък върху добавената стойност (ДДС), дори и дължимият или платеният от получателя по такава доставка ДДС да не може да бъде приспаднат.
____________
1     ОВ C 235, 3.7.2023 г.